C 93/68

Uverejnenie žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013

(2021/C 93/09)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

ŽIADOSŤ O ZMENU ŠPECIFIKÁCIE VÝROBKU

„Iași“

PDO-RO-A0139-AM01

Dátum žiadosti: 12. 12. 2014

1. Pravidlá vzťahujúce sa na zmenu

Článok 105 nariadenia (EÚ) č. 1308/2013 – podstatná zmena

2. Opis a dôvody zmeny

2.1. Rozšírenie vymedzenej oblasti označenia pôvodu, rozšírenie produkčnej plochy

Opis a dôvody

V župe Iași sú vymedzené oblasti vysadené viničom nachádzajúce sa v obciach Probota, Țigănași, Andrieșeni, Bivolari, Trifești a Roșcani, a to neďaleko, t. j. 10 alebo 40 km východne, juhovýchodne a severovýchodne od mesta Iași, ktoré patrí do vymedzenej oblasti CHOP Iași. Tieto lokality majú rovnaké agropôdne a klimatické podmienky ako oblasť Iași, v ktorej sa vyrábajú akostné vína s CHOP Iași.

Z dôvodu rovnakých klimatických a geologických podmienok týchto lokalít je potrebné ich zahrnúť do oblasti CHOP Iași, aby bolo možné v ich vinohradoch vyrábať víno s typickými a jedinečnými vlastnosťami, ktoré sú charakteristické pre pozemky v oblasti výroby CHOP Iași.

Vymedzená oblasť sa úplne a presne ohraničuje takto:

Vedľajšie označenie Copou:

— mesto Iași, okres Copou,

— obec Aroneanu, dediny Aroneanu, Șorogari, Aldei a Dorobanț,

— obec Rediu, dediny Rediu, Breazu, Tăutești a Horlești,

— obec Movileni, dediny Movileni, Potângeni a Iepureni.

Vedľajšie označenie Bucium:

— mesto Iași, okres Bucium,

— obec Tomești, dediny Tomești, Goruni, Chicerea a Vlădiceni,

— obec Bârnova, dediny Pietrăria, Cercu, Vișan a Pǎun,

— obec Ciurea, dediny Ciurea a Hlincea.

Vedľajšie označenie Uricani:

— obec Miroslava, dediny Uricani, Miroslava, Vorovești, Balciu, Brătuleni a Cornești,

— obec Horlești, dediny Horlești a Bogdănești,

— obec Valea Lupului, dedina Valea Lupului,

— obec Leţcani, dedina Leţcani,

— obec Dumești, dedina Dumești,

— mesto Podu Iloaiei.

Vedľajšie označenie Probota:

— obec Probota: dediny Probota a Perieni,

— obec Ţigănaşi: dediny Țigănași, Cârniceni, Stejării a Mihail Kogălniceanu,

— obec Bivolari: dediny Bivolari, Soloneț, Traian, Buruienești a Tabăra,

— obec Andrieşeni: dediny Andrieșeni, Glăvănești, Fântânele a Spineni;

— obec Trifeşti: dedina Trifeşti,

— obec Roşcani: dediny Roșcani a Rădeni. Zmena sa týka kapitoly III špecifikácie výrobku a bodu 1.6 jednotného dokumentu.

2.2. Zaradenie nových muštových odrôd na pestovanie medzi povolené hlavné odrody

Opis a dôvody

Do zoznamu povolených hlavných odrôd boli pridané odrody na výrobu vína Riesling de Rhin, Golia, Tămâioasă românească, Șarba, Busuioacă de Bohotin a Arcaș. Kvalita a osobitné vlastnosti vín vyrábaných v oblasti CHOP Iași zostávajú po zaradení týchto odrôd do zoznamu zachované.

Niektoré klimatické vlastnosti oblasti Iași, ako napríklad začiatok zrenia v auguste a pomalé dozrievanie hrozna až do konca septembra, keď mierne prezrie, pri súčasnom vytváraní ušľachtilej hniloby, sú priaznivé pre odrody Riesling de Rhin, Tămâioasă românească a Șarba, pri ktorých sa (koncom septembra) dosahujú hodnoty nahromadeného cukru na úrovni 195 – 210 g/l a pri prezrievaní dokonca na úrovni 230 g/l. Vďaka týmto špecifikám, ktoré sú typické pre danú oblasť, majú najmä mladé vína často sviežu arómu zeleného jablka, grapefruitu a broskyne a vyznačujú sa živosťou vo forme pomerne vysokej kyslosti. Poloha južne orientovaných svahov spolu s pozvoľnou expozíciou slnečnému žiareniu a so strednou mierou úrodnosti má za následok úplné dozrievanie aromatických odrôd, najmä odrody Busuioacă de Bohotin, ktorá môže bez nadmerného prezrievania a so zvýšenou prispôsobivosťou podmienkam danej oblasti nahromadiť 185 – 200 g/l cukrov.

Mení sa bod 1.7 jednotného dokumentu a kapitola IV špecifikácie výrobku.

2.3. Stanovenie výnosov viniča a hektárových výnosov nových muštových odrôd zaradených na pestovanie

Opis a dôvody

Vzhľadom na zaradenie nových muštových odrôd na pestovanie sa do špecifikácie výrobku dopĺňajú aj maximálne hektárové výnosy (vyjadrené ako množstvo vína/alebo množstvo hrozna) v prípade odrôd, ktoré sú predmetom žiadosti týkajúcej sa vín s CHOP Iași.

Mení sa bod 1.5.2 jednotného dokumentu a kapitola V špecifikácie výrobku.

2.4. Uvedenie podrobného opisu ľudských faktorov

Opis a dôvody

Na zabezpečenie súladu CHOP s platnými právnymi predpismi je potrebné doplniť informácie o prítomných ľudských faktoroch, ktoré ovplyvňujú osobitné vlastnosti vín s CHOP Iași.

Pri pestovaní viniča sa vykonávajú zelené práce (jednoduchý Guyotov rez/dvojitý Guyotov rez/jednoduchý kordón, stredné vedenie viniča a vylamovanie letorastov). Výsledkom zelených operácií a prác je rovnováha medzi počtom listov a strapcov, vďaka ktorej možno dosiahnuť vysoký obsah cukru a zachovať vysokú kyslosť (zmenšenie listovej plochy znižuje spaľovanie kyselín za prítomnosti tepla a svetla).

Optimálny čas zberu sa určí v závislosti od odrody a zrelosti bobúľ hrozna, pričom cieľom je dosiahnuť vyváženosť kyslosti, cukrov a aróm.

Hroznový mušt sa číri flotáciou, pri ktorej možno naraz odčíriť a stabilizovať veľké množstvá hroznového muštu, keďže z hľadiska výslednej kvality hroznového muštu je hlavným cieľom zníženie obsahu pevných častíc a fenolických zlúčenín. Do čerstvého hroznového muštu sa pred začiatkom alkoholového kvasenia pridávajú vybrané kvasinky a aplikujú sa aktivátory kvasenia, ktoré aktivujú a regulujú alkoholové kvasenie a druhotné kvasenie.

Použitím enzýmov počas odtekania samotoku a lisovania možno v prípade červených vín rýchlo extrahovať pigmenty a taníny a v prípade aromatických odrôd možno dosiahnuť lepšiu extrakciu aróm.

Enzýmy pridávané do rmutu získaného z odrody Fetească neagră alebo Cabernet Sauvignon štiepia pektíny a celulózu v bunkových stenách a zlepšujú tak extrakciu pigmentov.

Enzýmy pridávané do muštu získaného z odrôd Muscat Ottonel, Busuioacă de Bohotin a Traminer roz štiepia pektíny a celulózu v bunkových stenách a zlepšujú tak extrakciu aromatických látok. Určité enzýmy sa používajú aj na uvoľňovanie aromatických látok v prípade vín vyrábaných z prezretého hrozna alebo z hrozna napadnutého ušľachtilou hnilobou.

Mení sa bod 1.8 jednotného dokumentu a kapitola II špecifikácie výrobku.

JEDNOTNÝ DOKUMENT

1. Názov výrobku

Iaşi

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Analytické a organoleptické vlastnosti – biele vína a ružové vína

Farba bielych vín je slamovožltá alebo intenzívne žltá, žltá so zelenkastými odleskmi, svetlá alebo citrónovožltá. Ružové vína majú odlesky od ružovej farby až po farbu cibuľovej šupky. Majú intenzívnu arómu zelených citrusov a kvetov bazy čiernej, lupienkov ruže, kvetov bazalky, grapefruitu, ako aj jemnú arómu poľných kvetov; po miernom vyzretí majú takisto tóny čerstvo pokoseného sena a medu.

Pokiaľ ide o chuť, biele vína sú ohybné, po vyzretí chuť nadobúda jemne éterový nádych s arómami zelených jabĺk, grapefruitu, broskyne, medu, čerstvo pokosenej trávy, vyznačujú sa výraznou sviežosťou, keď ide o mladé vína, kvetinovým charakterom a niekedy miernou kyslosťou, sú ovocné s príjemnou minerálnou dochuťou, citrusovými a trávovými tónmi, ktoré im dodávajú živosť.

Všeobecné analytické vlastnosti Maximálny celkový obsah alkoholu (v obj. %) 15,00 Minimálny skutočný obsah alkoholu (v obj. %) 11 Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 25 Maximálny celkový obsah oxidu siričitého (v miligramoch na liter) 250

Analytické a organoleptické vlastnosti – červené vína

Červené vína sú červenohnedé, intenzívne purpurovočervené, tmavočervené až jasnočervené alebo rubínové s charakteristickou vôňou horkých plodov čremchy a višní s pravými kvetinovými tónmi neúdených sušených sliviek, arómou zrelého červeného lesného ovocia (červené ríbezle, brusnice, černice, čučoriedky), po vyzretí s jemnou chuťou vanilky a s kvetinovým buketom pripomínajúcim čerstvé ovocie a hrozno na začiatku zrenia.

Chuť je zamatová bez prílišnej trpkosti, vyvážená, konzistentná, dlhotrvajúca, bylinná, s trpkými tanínmi, ktoré sú časom vyvážené.

Všeobecné analytické vlastnosti Maximálny celkový obsah alkoholu (v obj. %) 15,00 Minimálny skutočný obsah alkoholu (v obj. %) 11 Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 25 Maximálny celkový obsah oxidu siričitého (v miligramoch na liter) 200

5. Vinárske výrobné postupy

a) Základné enologické postupy

Enologické postupy

Pestovateľský postup

Prerieďovanie strapcov – znižovanie počtu hroznových strapcov vo fáze začiatku dozrievania, keď potenciálny výnos presahuje maximálne hodnoty povolené podľa špecifikácií.

Zavlažovanie je povolené len v suchých rokoch a za predpokladu, že sa oznámi Národnému úradu pre vinič a víno (ONVPV), keď obsah vody v pôde v hĺbke 100 cm klesne na 50 % aktívneho intervalu vlhkosti, pričom treba dbať na primerané normy zavlažovania (400 – 600 m3/ha).

b) Maximálne výnosy

— pri úplnej zrelosti hrozna v čase zberu, odrody Muscat Ottonel, Sauvignon, Pinot gris, Chardonnay, Traminer roz, Golia 9 000 kilogramov hrozna na hektár

— v úplnej zrelosti hrozna v čase zberu, odrody Cabernet Sauvignon, Pinot noir, Fetească neagră 9 000 kilogramov hrozna na hektár

— v úplnej zrelosti hrozna v čase zberu, odrody Tămâioasă românească, Busuioacă de Bohotin, Arcaş 10 000 kilogramov hrozna na hektár

— v úplnej zrelosti hrozna v čase zberu, odrody Merlot, Riesling italian, Fetească albă 11 000 kilogramov hrozna na hektár

— v úplnej zrelosti hrozna v čase zberu, odrody Riesling de Rhin, Şarba 12 000 kilogramov hrozna na hektár

— v úplnej zrelosti hrozna v čase zberu, odrody Muscat Ottonel, Sauvignon, Pinot gris, Chardonnay, Traminer roz 60 hektolitrov na hektár

— v úplnej zrelosti hrozna v čase zberu, odrody Fetească regală, Aligoté, Băbească neagră 13 000 kilogramov hrozna na hektár

— v úplnej zrelosti hrozna v čase zberu, odrody Golia, Cabernet Sauvignon, Pinot noir, Fetească neagră 60 hektolitrov na hektár

— v úplnej zrelosti hrozna v čase zberu, odrody Tămâioasă românească, Busuioacă de Bohotin 68 hektolitrov na hektár

— v úplnej zrelosti hrozna v čase zberu, odrody Merlot, Arcaș, Riesling italian, Fetească albă 72 hektolitrov na hektár

— v úplnej zrelosti hrozna v čase zberu, odrody Riesling de Rhin, Şarba 82 hektolitrov na hektár

— v úplnej zrelosti hrozna v čase zberu, odrody Fetească regală, Aligoté, Băbească neagră 85 hektolitrov na hektár

6. Vymedzená zemepisná oblasť

Župa Iași:

Vedľajšie označenie COPOU

— mesto Iași, okres Copou,

— obec Aroneanu, dediny Aroneanu, Șorogari, Aldei a Dorobanț,

— obec Rediu, dediny Rediu, Breazu, Tăutești a Horlești,

— obec Movileni, dediny Movileni, Potângeni a Iepureni.

Vedľajšie označenie BUCIUM

— mesto Iași, okres Bucium,

— obec Tomești, dediny Tomești, Goruni, Chicerea a Vlădiceni,

— obec Bârnova, dediny Pietrăria, Cercu, Vișan a Pǎun,

— obec Ciurea, dediny Ciurea a Hlincea.

Vedľajšie označenie URICANI

— obec Miroslava, dediny Uricani, Miroslava, Vorovești, Balciu, Brătuleni a Cornești,

— obec Horlești, dediny Horlești a Bogdănești,

— obec Valea Lupului, dedina Valea Lupului,

— obec Leţcani, dedina Leţcani,

— obec Dumești, dedina Dumești,

— mesto Podu Iloaiei.

Vedľajšie označenie PROBOTA

— obec Probota, dediny Probota a Perieni,

— obec Ţigănaşi, dediny Țigănași, Cârniceni, Stejării a Mihail Kogălniceanu,

— obec Bivolari, dediny Bivolari, Soloneț, Traian, Buruienești a Tabăra,

— obec Andrieşeni, dediny Andrieșeni, Glăvănești, Fântânele a Spineni,

— obec Trifeşti, dedina Trifeşti,

— obec Roşcani, dediny Roșcani a Rădeni.

7. Hlavné muštové odrody

Aligoté B – Plant de trois, Plant gris, Vert blanc, Troyen blanc

Arcaș N

Busuioacă de Bohotin Rs – Schwarzer Muscat, Muscat fioletovâi, Muscat violet cyperus, Tămâioasă violetă

Băbească neagră N – Grossmuttertraube, Hexentraube, Crăcana, Rară neagră, Căldăruşă, Serecsia

Cabernet Sauvignon N – Petit Vidure, Bourdeos tinto

Chardonnay B – Gentil blanc, Pinot blanc Chardonnay

Fetească albă B – Păsărească albă, Poama fetei, Mädchentraube, Leanyka, Leanka

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii

Fetească regală B – Königliche Mädchentraube, Königsast, Kiralyleanka, Dănășană, Galbenă de Ardeal

Golia B

Merlot N – Bigney rouge

Muscat Ottonel B – Muscat Ottonel blanc

Pinot Gris G – Affumé, Grauer Burgunder, Grauburgunder, Grauer Mönch, Pinot cendré, Pinot grigio, Ruländer

Pinot Noir N – Blauer Spätburgunder, Burgund mic, Burgunder roter, Klăvner Morillon Noir

Riesling de Rhin B – Weisser Riesling, White Riesling

Riesling italian B – Olasz Riesling, Olaszriesling, Welschriesling

Sauvignon B – Green sauvignon

Traminer Rose Rs – Rosetraminer, Savagnin Rose, Gewürztraminer

Tămâioasă românească B – Rumanische Weihrauchtraube, Tamianka

Șarba B

8. Opis súvislostí

Súvislosť so zemepisnou oblasťou

Podrobné údaje o zemepisnej oblasti

Vinohradnícka oblasť sa nachádza v severovýchodnej časti Moldavskej plošiny v zóne kontaktu medzi kopcovitou oblasťou Moldavskej nížiny a Centrálnou Moldavskou plošinou, ktorú vymedzuje horský hrebeň Iași. Podnebie je mierne kontinentálne s extrémnymi vplyvmi, ktoré sú výsledkom polohy na rozhraní medzi miernym kontinentálnym podnebím Moldavskej plošiny a extrémnym kontinentálnym podnebím Moldavskej nížiny.

Oblasť pozostáva z vinohradov, ktoré sa nachádzajú v kopcovitých oblastiach Moldavska (J – V) a na prechodnom hrebeni smerom k južnej Moldavskej plošine (vrch Repedea), ktorý smeruje k rieke Prut (oblasť Tomeşti – Bohotin). V oblasti je niekoľko stredísk pestovania viniča, ako napríklad Copou-Şorogari, Galata, Uricani, Bucium, Comarna a Tomeşti, a v severnej/severovýchodnej oblasti, približne 40 km od mesta Iași, sa nachádzajú dve ďalšie strediská s priaznivými podmienkami na pestovanie odrôd viniča na výrobu akostných vín, ako sú Probota a Plugari.

Vo vinohradníckej oblasti sa najlepšie výnosy získavajú na slnečných plošinách a v povodiach vyhĺbených prítokmi, ktoré sú aj napriek svojej severnej orientácii chránené vzdušnými masami zo severu alebo severovýchodu, ako aj föhnovým efektom vzdušných más z južného a zo západného smeru, ktoré klesajú k brehom riek Bahlui a Prut z vysokej náhornej plošiny.

Vinohrady na takisto nachádzajú v kotlinách údolí, ktoré sú vyryté do priestoru medzi horským hrebeňom Iași a severným a severovýchodným okrajom Centrálnej Moldavskej plošiny, pričom mnohé vinohrady pokračujú aj pozdĺž kopcovitých druhotných medziriečí, ktoré vymedzujú riečne povodia.

Údaje o výrobku

Biele vína majú rôznu škálu farieb od slamovožltej po žltú so zelenkastými odleskmi, majú intenzívne arómy citrusov, grapefruitu, niekedy jemne kvetinové arómy s náznakmi medu, keď sú vyzreté. Pokiaľ ide o chuť, sú ohybné, typicky svieže, keď sú mladé, s miernou kyslosťou, ovocnými a niekedy minerálnymi tónmi, ktoré im dodávajú živosť. Čerstvosť odrody je zachovaná miernym dozrievaním.

Červené vína majú charakteristickú vôňu horkých plodov čremchy a višní, neúdených sušených sliviek a po vyzretí jemnú chuť vanilky. Majú jasnočervené a prevažne rubínové odlesky, zamatovú chuť, sú mierne trpké, konzistentné, s dobre vyváženými trpkými tanínmi, plné, okrúhle a majú najmä charakteristické arómy zrelého lesného ovocia (ríbezle, černice, čučoriedky).

Ľudské faktory

Pri pestovaní viniča sa vykonávajú zelené práce (jednoduchý Guyotov rez/dvojitý Guyotov rez/jednoduchý kordón, stredné vedenie viniča a vylamovanie letorastov). Výsledkom zelených operácií a prác je rovnováha medzi počtom listov a strapcov, vďaka ktorej možno dosiahnuť vysoký obsah cukru a zachovať vysokú kyslosť (zmenšenie listovej plochy znižuje spaľovanie kyselín za prítomnosti tepla a svetla).

Optimálny čas zberu sa určí v závislosti od odrody a zrelosti bobúľ hrozna, pričom cieľom je dosiahnuť vyváženosť kyslosti, cukrov a aróm.

Hroznový mušt sa číri flotáciou, pri ktorej možno naraz odčíriť a stabilizovať veľké množstvá hroznového muštu, keďže z hľadiska výslednej kvality hroznového muštu je hlavným cieľom zníženie obsahu pevných častíc a fenolických zlúčenín.

Do čerstvého hroznového muštu sa pred začiatkom alkoholového kvasenia pridávajú vybrané kvasinky a aplikujú sa aktivátory kvasenia, ktoré aktivujú a regulujú alkoholové kvasenie a druhotné kvasenie.

Použitím enzýmov počas v prípade červených vín rýchlo extrahovať pigmenty a taníny a v prípade aromatických odrôd možno dosiahnuť lepšiu extrakciu aróm, ktoré sa zachovajú vo výsledných vínach.

Enzýmy pridávané do rmutu získaného z odrody Fetească neagră alebo Cabernet Sauvignon štiepia pektíny a celulózu v bunkových stenách a zlepšujú tak extrakciu pigmentov.

Enzýmy pridávané do rmutu získaného z odrôd Muscat Ottonel, Busuioacă de Bohotin a Traminer štiepia pektíny a celulózu v bunkových stenách a zlepšujú tak extrakciu aromatických látok. Enzýmy sa takisto používajú na uvoľňovanie aromatických látok v prípade vín vyrábaných z prezretého hrozna alebo z hrozna napadnutého ušľachtilou hnilobou.

Súvislosť so zemepisnou oblasťou – Rozhodujúce faktory

V tejto vinohradníckej oblasti sa najlepšie výnosy získavajú na slnečných plošinách a v povodiach vyhĺbených prítokmi, ktoré sú aj napriek svojej severnej orientácii chránené vzdušnými masami zo severu alebo severovýchodu, ako aj föhnovým efektom vzdušných más z južného a zo západného smeru, ktoré klesajú k brehom riek Bahlui a Prut z vysokej náhornej plošiny.

Vinohrady na takisto nachádzajú v kotlinách údolí, ktoré sú vyryté do priestoru medzi horským hrebeňom Iași a severným a severo-východným okrajom Centrálnej Moldavskej plošiny, pričom mnohé vinohrady pokračujú aj pozdĺž kopcovitých druhotných medziriečí, ktoré vymedzujú riečne povodia.

V oblastiach Pietrărie a Tomești vzdialených od vrchov Bucium sa rodí hrozno na výrobu jemných vín, napríklad z odrôd Aligote, Fetească albă a Muscat Ottonel. Prevažne pôvodné odrody viniča, ako sú Fetească albă, Fetească regală a Fetească neagră, a odrody Aligoté, Muscat Ottonel a Merlot prepožičiavajú vínam vyrobeným v oblasti CHOP Iași jedinečné tóny. Za osobitnú zmienku stojí čerstvosť vín z týchto odrôd, ktorú získavajú vďaka polohe vinohradníckej oblasti severne od rovnobežky 45°, kde letné horúčavy nie sú dostatočne vysoké na to, aby ovplyvnili základné arómy.

Vzhľadom na topografiu, ktorá je vysoko fragmentovaná tokmi ako Frasin, Perieni a Plopu, pozdĺž ktorých sú svahy lemované ďalšími vinohradníckymi honmi, ako aj na výškový rozdiel medzi úrovňou korýt Prut – Jijia a úrovňou okolitých vrchov (južnejšia poloha a široké otváranie sa smerom ku koridorom Prut – Jijia) majú vinohrady v centrálnej Probote teplejšie podnebie a bohatšie slnečné svetlo.

Oblasť sa vyznačuje kambickými černozemnými pôdami, sivými pôdami, regosolmi a antropickými pôdami, pričom prevládajú kambické černozemné pôdy, ktoré vínam dodávajú vysokú kyslosť.

Klimatické podmienky sú charakterizované vysokými rozdielmi medzi ročnými obdobiami, pričom zima je drsná a relatívne suchá, leto je horúce s vysokými teplotami, často suché, jar prináša mierne teploty a zrážky a jeseň je mierna a prevažne jasná. Tieto faktory spolu s vysokou celkovou intenzitou slnečného žiarenia, ktorá sa rôzni v závislosti od orientácie svahov, celkovou teplotnou vyváženosťou vo vegetačnom období a podmienkami na dozrievanie hrozna v obdobiach V a VI vytvárajú vhodné predpoklady na výrobu akostných vín, ktoré si zachovávajú typickú čerstvosť, miernu až vysokú kyslosť s kvetinovými tónmi a vyváženým obsahom tanínov.

9. Ďalšie základné podmienky

Podmienky uvádzania na trh

Právny rámec:

Vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

Na označení musí byť uvedený druh vína podľa obsahu cukru: suché, polosuché, polosladké, sladké.

Ak sa na označení uvádza názov jednotlivého vinohradu, prípadne vedľajšie označenie pôvodu (COPOU, BUCIUM, URICANI, PROBOTA), vína musia pochádzať výhradne z uvedeného zdroja.

V závislosti od želaní výrobcov možno k chránenému označeniu pôvodu „Iași“ doplniť jedno z týchto označení vinohradníckych honov: ARONEANU, REDIU, ŞOROGARI, TOMEŞTI, GORUNI, VLĂDICENI, PIETRĂRIA, VIŞAN, DEALUL DOAMNEI, DOI PERI, MIROSLAVA, URIC, VOROVEŞTI, BALCIU, BRĂTULENI, CORNEŞTI, HORLEŞTI, BOGDĂNEŞTI, COASTA MORII.

Odkaz na špecifikáciu výrobku

http://onvpv.ro/sites/default/files/caiet_de_sarcini_doc_iasi_modificat_cf_cererii_1326_1335_2014_pentru_notificarea_com_07.01.2020_no_track_changes.pdf

(1) Ú. v. EÚ L 347, 20.12.2013, s. 671.